PREDKLADACIA SPRÁVA

Slovenský pozemkový fond hospodári podľa príslušných ustanovení zákona číslo                   330/1991 Zb. o pozemkových úpravách, usporiadaní pozemkového vlastníctva, okresných úradoch, pozemkovom fonde a o pozemkových spoločenstvách v znení neskorších predpisov, ktorým zákonom bol fond zriadený a následne aj zapísaný do obchodného registra ako právnická osoba v roku 1991.
        V súlade s citovaným právnym predpisom, ako aj podľa príslušných ustanovení zákona číslo 303/1995 Z. z. o rozpočtových pravidlách v znení neskorších predpisov, vrátane ŠTATÚTU fondu, schvaľuje vláda SR:

•	účtovnú závierku Slovenského pozemkového fondu ku dňu 31. 12. 2002 
•	návrh rozdelenia hospodárskeho výsledku SPF za rok 2002 
•	návrh korekcie už vládou SR schváleného rozpočtu SPF na rok 2003 
•	návrh rozpočtu Slovenského pozemkového fondu na roky 2004 a 2005.

    V zmysle citovaných predpisov bol kompletný materiál v rámci schvaľovacieho konania predložený na rokovanie Výboru NR SR pre pôdohospodárstvo dňa 27. 03. 2003 na základe predchádzajúcich súhlasných odporúčaní z rokovania orgánov Slovenského pozemkového fondu – správnej rady zo dňa 20. 02. 2003, dozornej rady zo dňa 24. 02. 2003 a porady vedenia ministerstva pôdohospodárstva SR zo dňa 05. 03. 2003 a 20. 03. 2003. Následne sa kompletný materiál podľa citovaných predpisov predkladá na rokovanie vlády SR za účelom jeho schválenia. 
    Slovenský pozemkový fond svoje hospodárenie za rok 2002 uzatvoril s kladným hospodárskym výsledkom, keď dosiahol účtovný zisk vo finančnom objeme:

188 446 000 Sk.

    V navrhovanom rozdelení dosiahnutého hospodárskeho výsledku za rok 2002 sa vychádza z ustanovení príslušných právnych predpisov upravujúcich činnosti a hospodárenie fondu, s prísne účelovým smerovaním do jednotlivých oblastí v nasledovných proporciách:

a)	nenávratný finančný príspevok pre MP SR	-	95 000 000 Sk
b)	nenávratný finančný príspevok pre ÚGKaK	-	20 000 000 Sk
c)	prídel do rezervného fondu SPF		-	73 446 000 Sk.

    Potreba korekcie rozpočtu SPF na rok 2003, ktorý už pôvodne bol schválený uznesením vlády SR číslo 450 z 23. mája 2001 je mimo iného vyvolaná zmenami legislatívneho prostredia, v ktorom fond vykonáva svoje činnosti. Menovite ide o tieto významnejšie právne predpisy:

•	zákon číslo 330/1991 Zb. v znení zákonov číslo 256/2001 Z. z. a 420/2002 Z. z.
•	zákon číslo 313/2001 Z. z. o verejnej službe v znení neskorších predpisov
•	zákon číslo 291/2002 Z. z. o Štátnej pokladnici v znení neskorších predpisov
•	novela ŠTATÚTU SPF schválená uznesením vlády SR číslo 1123 zo dňa 28. 11. 2001
•	neopakovateľný predaj akcií SPF v Reštitučnom investičnom fonde, z ktorého dosiahnutý výnos v roku 2002 významnou mierou ovplyvnil aj celkový hospodársky výsledok fondu za rok 2002 v pozitívnom smere.

    Navrhovaný rozpočet Slovenského pozemkového fondu na roky 2004 a 2005 je zostavený na princípe bilančnej vyrovnanosti medzi príjmami a výdavkami bez nárokov na poskytnutie príspevku zo štátneho rozpočtu, pri plnom finančnom zabezpečení plnenia záväzkov fondu, vyplývajúcich z príslušných právnych predpisov, kde povinnou osobou by bol štát (reštitúcie, identifikácia vlastníckych vzťahov k pozemkom a pod.). 
    Potreba zostavenia a následného schválenia rozpočtu fondu na dvojročný rozpočtový cyklus pre SPF vyplýva z ustanovení § 8 zákona číslo 303/1995 Z. z. o rozpočtových pravidlách v znení neskorších predpisov, súvisiacich s tvorbou a priebežným hodnotením kapitoly verejného rozpočtu. Navrhované rozpočty sú zostavené na základe kvalifikovanej prognózy možných vývojových tendencií pri identifikácii vlastníckych vzťahov k pozemkom spravovaných fondom, ako aj v oblasti legislatívy upravujúcej postavenie a činnosti SPF.
    Pri komplexnom posudzovaní predloženého materiálu možno v závere konštatovať, že tieto nemajú finančný dosah na štátny rozpočet, ani ekonomický dosah na obyvateľov, hospodárenie podnikateľskej sféry alebo iných právnických osôb a nevyčísľujú ani environmentálny vplyv na životné prostredie a rovnako nezaznamenávajú ani vplyv na zamestnanosť v hospodárstve Slovenska. 
    Medzirezortné pripomienkové konanie prebehlo elektronicky prostredníctvom internetu v dňoch 11. 04. 2003 – 24. 04. 2003 v súlade so Smernicou vlády SR schválenou uznesením číslo 512 zo dňa 13. 06. 2001. V stanovenej lehote zaslalo 10 oslovených subjektov písomné stanovisko, 4 zaslali po termíne, z čoho 12 bolo bez pripomienok a 2 stanoviská boli s pripomienkami, menovite Ministerstvo financií SR a Úrad geodézie, kartografie a katastra SR. Obidve pripomienky sú podrobne rozvedené vo vyhodnotení medzirezortného pripomienkového konania.